Obținerea permisului de conducere ar putea fi mai dificilă în acest nou an. Mai exact, medicul de familie poate cere suspendarea carnetului de conducere potrivit unui nou proiect de Cod Rutier depus la Senat.

Proiectul legislativ vine cu reglementări noi privind conducerea unui vehicul pe drumurile publice, dar și noi reguli legate de obținerea și menținerea permisului auto. Astfel, medicul de familie poate cere analize suplimentare dacă se constată că un pacient care are permis de conducere are probleme care ar putea intra în incompatibilitate cu șofatul.

Propunerea legislativă mai prevede la articolul 136 obligația conducătorilor de vehicule de a nu adopta un comportament agresiv în trafic. Proiectul pentru un nou Cod Rutier depus la Senat și inițiat de 40 de parlamentari de la toate partidele definește și sancționează șoferii „agresivi” în trafic. Astfel, se majorează sancțiunile pentru principalele cauze ale accidentelor rutiere, în opinia inițiatorilor. Cei care, de exemplu, schimbă succesiv benzile de circulație pentru a depăși coloanele, demarează în trombă, claxonează excesiv sau circulă cu mașina, temporar, pe trotuar vor risca amenzi până la o mie de lei, respectiv între 6 și 8 puncte amendă.